钱公辅
寄题翠麓寺呈伯强寺丞
曩时曾作家山游，亭有翠麓排新幽。
疏轩密牖竹锵戛，烈风劲雨松飕飀。
呀然出户瞰山足，屹然数竿围上头。
扫除云峰耸客步，煎煮锡水供茶瓯。
我时既合众宾饮，醉岸山帻心迟留。
山僧领我丐诗榜，诗未脱吻惊旋辀。
四方环走倏已晚，十载负约今方酬。
珍蓝增葺想胜旧，我已白首縻藩州。
何当一赋归去来，再款岩室空披搜。
吾宗道人正嘉遯，摆脱世上无穷忧。
欣逢主人贤且令，泉石笑傲都相求。
上人洒扫莫暂闲，行行逆我西来舟。